In e-mail da Gieri dubel w Bush
Charta da lectur or da la California

Jau legel savens las gasettas svizras sur internet - surtut las gasettas da gronda impurtanza politica per la Svizra: il Blick, l'illustrada e la Posta Ladina. La Quotidiana na datti displaschaivlamain anc betg en furma electronica - forsa perquai che la redacziun n'ha anc betg decis, sch'ella vul far quai en rumantsch grischun ubain en sursilvan. Basta, en mars hai jau legì che il parlament svizzer haja fatg sia sessiun en il chantun Tessin, a Lugano.

Jau hai dalunga ditg a mia dunna: "Quai fiss er insatge per nus Americans/as!" E lura hai jau scrit a noss president Gieri dubel w Bush in e-mail, er sche mia dunna ha vulì evitar che jau fetschia quai. Jau hai tippà sin la tastatura da mes computer: "Stima Gieri, metta da la vart ina giada Tes plans per ina defensiun da rachetas. Perquai che jau - Men Caduff da la California - fatsch ussa ina proposta. Las politicras ed ils politichers svizzers han fatg ultimamain ina sessiun dal parlament a Lugano, en il bel'cantone del Ticino." Cun quai che Gieri dubel w Bush n'enconuscha betg il Ticino, hai jau anc declerà ad el che en quella regiun svizra creschan il Rapelli ed il Brissago. Jau hai er quintà da Nella Martinetti (a big swiss woman) che chanta giu dal Monte Bre "Ai, ai, ai, la musica". Surtut hai jau declerà ad el che en il "cantone del Ticino" pon ins far fitg buns affars cun cigarettas.

Però laschain da la vart tut questas explicaziuns, e turnain tar la proposta che jau hai fatg a Gieri dubel w Bush: "Faschain er nus Americans/as ina giada ina sessiun en in auter lieu - per exempel en in reservat dad Indians. Quai fiss bain in bel purtret, sche tut la crema politica sesess en in grond tipi e fimass ensemen la pipa da la pasch (cun tubac fraudà tras il Tessin). Suenter la sesidas pudessan far Democrats e Republicans davant il tipi in saut enturn il fieu. E la chavallaria pudess far la musica cun ses tatü-tatü. Però a cas pudessan ils Svizzers segiramain emprestar a Nella Martinetti per il chant festiv." Quai era stada mia proposta a Gieri dubel w Bush. Trais dis suenter hai jau lura propi survegnì ina resposta dad el. En quel e-mail ha el scrit: "En ils reservats d'lndians na datti nagin ieli. Damai na faschain nus betg ina sessiun là. Però l'idea cun Nella Martinetti na fiss betg mala - jau contactesch dalunga a noss cumpatriot Marc Rich. Quel sponsurescha savens sumegliantas occurrenzas culturalas. Per entant chars salids ed in "big kiss", Tes Gieri!" Jau hai natiralmain mussà immediatamain il mail a mia dunna. E quella ha ditg: "Uau!"

Per finir anc insatge tut auter:
Pli gugent in plat spaghettis che ina bucca plain confettis.

Cun chars salids or da la California Voss Men Caduff